LIGJ
Nr. 33/2019

PËR DISA NDRYSHIME DHE SHTESA NË LIGJIN NR. 9917, DATË 19.5.2008, “PËR PARANDALIMIN E PASTRIMIT TË PARAVE DHE FINANCIMIT TË TERRORIZMIT”, TË NDRYSHUAR

	Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 9917, datë 19.5.2008, “Për parandalimin e pastrimit të parave dhe financimit të terrorizmit”, të ndryshuar, bëhen ndryshimet dhe shtesat e mëposhtme:

Neni 1

	Në nenin 2 bëhen këto shtesa dhe ndryshime:
	1. Pas pikës 3 shtohet pika 3/1 me këtë përmbajtje:
	“3.1. “Bankingu korrespondent” është tërësia e shërbimeve bankare/financiare të ofruara nga një bankë (banka korrespondente) për një bankë tjetër (banka pritëse).”.
	2. Në fund të pikës 10 shtohen dy fjali me këtë përmbajtje:
	“Në këtë kategori përfshihen edhe individët, të cilët kanë pasur ose kanë funksione të rëndësishme në organizata ndërkombëtare, përfshirë anëtarët e familjes apo personat e lidhur në marrëdhënie të ngushta personale, pune apo biznesi, sipas kuptimit dhe rregullave të përcaktuara në aktet nënligjore në zbatim të këtij ligji. 
	Kjo kategori personash konsiderohen “persona të ekspozuar politikisht” deri në 3 vite pas largimit nga funksioni.”.
	3. Pika 11 ndryshohet si më poshtë:
	“11. Produkt i veprës penale” është çdo pasuri e rrjedhur ose e përfituar, në mënyrë të drejtpërdrejtë ose të tërthortë, nga një vepër penale apo veprimtarie kriminale.”. 
	4. Në fjalinë hyrëse të pikës 12, si dhe në shkronjat “a”, “b”, “c” e “ç”, të kësaj pike, pas fjalëve “personi juridik”, shtohen fjalët “ose organizimi ligjor”.  
	5. Në fund të pikës 13 shtohet fjalia me këtë përmbajtje:
	“Në kuptim të këtij ligji, fjala “fond” ka të njëjtin kuptim si pronësi.”.
	6. Pika 16 ndryshohet si më poshtë:
	“16. “Transaksion” është një shkëmbim dhe/ose ndërveprim, që përfshin dy ose më shumë palë, apo një veprim i kërkuar nga klienti për llogari të tij pa përfshirjen e palëve të tjera.”.
	7.  Pika 20 ndryshohet si më poshtë:
	“20. “Vigjilencë e zgjeruar ndaj klientit” është një proces më i thellë kontrolli, përtej procedurave “Njihe klientin tënd”, si dhe masave të “Vigjilencës së duhur”, që synon të krijojë sigurinë e mjaftueshme për të verifikuar dhe vlerësuar:
	a) identitetin e klientit;
	b) për të kuptuar dhe testuar profilin e klientit, të biznesit dhe veprimtarisë së tij lidhur me shërbimet, produktet dhe transaksionet e ofruara nga subjekti; 
	c) për të identifikuar informacionet me rëndësi dhe për të vlerësuar rrezikun e mundshëm për pastrim parash/financim terrorizmi, në mbështetje të vendimeve që synojnë mbrojtjen nga rreziqet financiare, rregullatore apo reputacionale, si dhe përshtatjen ndaj kërkesave ligjore.”.
	8. Në pikën 21, fjalët “të përdorura nga institucionet financiare” zëvendësohen me fjalët “të përdorura nga subjektet e këtij ligji”.
	9. Pas pikës 24 shtohen pikat 25, 26, 27, 28, 29 dhe 30 me këtë përmbajtje:
	“25. “Mjet virtual” është një pasqyrim digjital i një vlere që mund të tregtohet apo të transferohet në formë digjitale, si dhe që mund të përdoret për qëllime pagesash ose investimesh, duke përfshirë por pa u kufizuar te kriptomonedha. Në këtë përkufizim nuk përfshihen pasqyrimet digjitale të monedhave të njohura zyrtarisht si të nxjerra nga bankat qendrore, të letrave me vlerë dhe mjeteve të tjera financiare që janë parashikuar nga legjislacioni në fuqi.
	26. “Ofrues i shërbimeve të mjeteve virtuale” nënkupton çdo person fizik ose juridik, i cili kryen, për ose në emër të një personi tjetër fizik ose juridik, një ose më shumë nga këto aktivitete:
	i) shkëmbimi ndërmjet mjeteve virtuale dhe monedhave të njohura zyrtarisht;
	ii) shkëmbimi ndërmjet mjeteve virtuale dhe pasurive të çdo lloji;
	iii) shkëmbimi ndërmjet një ose më shumë formave të mjeteve virtuale; 
	iv) transferimi i mjeteve virtuale; 
	v) ruajtja dhe/ose administrimi i mjeteve virtuale ose instrumenteve që mundësojnë kontroll mbi mjetet virtuale; 
	vi) pjesëmarrja dhe sigurimi i shërbimeve financiare lidhur me ofertën e një emetuesi dhe/ose shitjen e një mjeti virtual.
	Në kuptim të kësaj pike, transferimi nënkupton kryerjen e transaksionit për llogari të një personi tjetër fizik apo juridik, që lëviz mjetin virtual nga adresa e mjetit virtual ose llogaria e një personi tjetër.
	27. “Grupi i Posaçëm i Veprimit Financiar” është një organ ndërqeveritar, përgjegjësia e të cilit është të përcaktojë standardet e të nxisë zbatimin efektiv të masave ligjore, rregullative dhe operacionale për luftën kundër pastrimit të parave, financimit të terrorizmit, financimit të përhapjes së armëve të shkatërrimit në masë e kërcënime të tjera që lidhen me integritetin e sistemit financiar ndërkombëtar. 
	28. “Palë e tretë”, në kuptim të këtij ligji, nënkupton subjekt të mbikëqyrur nga autoritetet kompetente, detyrimisht të regjistruar në Shqipëri, në një nga shtetet anëtare të Bashkimit Europian apo shtete të treta, me kusht që të plotësojnë kushtet si më poshtë:
	a) të jenë të rregulluara me ligj të posaçëm dhe të detyruara për t’u regjistruar në vendin përkatës; si dhe
	b) të jenë të regjistruara në Republikën e Shqipërisë, shtetet anëtare të Bashkimit Europian ose në një vend të tretë, me kusht që të zbatojnë kërkesa të njëjta ose më të larta me ato të vendosura nga ky ligj për vigjilencën e duhur dhe të zgjeruar, identifikimin e klientit dhe të pronarit përfitues, ruajtjen e informacionit, si dhe të mbikëqyren nga autoritetet kompetente për përputhshmërinë për çështjet e parandalimit të pastrimit të parave dhe/ose financimit të terrorizmit.
	29. “Kujdestar financiar” është personi, i cili  është ligjërisht i autorizuar të kontrollojë dhe të administrojë fonde apo pasuri të një organizimi ligjor për llogari të një pale të tretë.
	30. “Vigjilencë e thjeshtuar” është një tërësi masash që zbatohet nga subjektet e ligjit për vendosjen dhe monitorimin e marrëdhënies së biznesit me klientët, produktet dhe shërbimet e ofruara, të cilët paraqesin një nivel të ulët risku për pastrimin e parave apo financimin e terrorizmit.”.  

Neni 2

	Në nenin 3 bëhen këto shtesa dhe ndryshime:
	1. Fjalia  hyrëse e shkronjës “gj” riformulohet si më poshtë:
	“gj) avokatët, noterët dhe përfaqësuesit e tjerë ligjore, audituesit ligjorë, kontabilistët e miratuar dhe profesionet e tjera të rregulluara kur përgatisin transaksione ose kryejnë shërbime për klientët e tyre për veprimtaritë e mëposhtme:”
	2. Shkronja “j” ndryshohet si më poshtë:
	“j) shoqëritë administruese të sipërmarrjeve të investimeve kolektive dhe të fondeve të pensioneve, si dhe agjentët e tyre;”.
	3. Shkronja “k” ndryshohet si më poshtë:
	“k) çdo person fizik ose juridik, përveç atyre të specifikuar më sipër, të cilët merren me:
	i) administrimin e aseteve të të tretëve dhe/ose drejtimin e veprimtarive të lidhura me to;
	ii) ndërtimet;
	iii) biznesin e metaleve e të gurëve të çmuar;
	iv) marrëveshjet e garancitë financiare;
	v) shitblerjen e veprave të artit apo shitblerjen me ankand të sendeve me vlerë  1 000 000 (një milion) lekë ose më shumë;
	vi) sigurimin dhe administrimin e parasë fizike ose titujve lehtësisht të konvertueshëm, në emër të personave të tretë;
	vii) veprimtaritë e spedicionit dhe/ose të transportit;
	viii) tregtimin e mjeteve motorike tokësore, lundruese dhe ajrore;
	ix) agjencitë e udhëtimit;”.
	4. Pas shkronjës “k” shtohen shkronjat “l” dhe “ll” me këtë përmbajtje:
	“l) çdo person fizik ose juridik, i cili merret me ofrimin e shërbimeve të mjeteve virtuale;
	ll) çdo person fizik ose juridik, përveç atyre të specifikuar më sipër, të cilët ofrojnë për një klient shërbimet si më poshtë:
	i) vepron si agjent formimi i personave juridikë;
	ii) vepron ose cakton dikë tjetër të veprojë si një drejtor ose administrator i një personi juridik, pjesëtar i një ortakërie apo një pozitë të ngjashme lidhur me persona të tjerë juridikë;
	iii) siguron një zyrë të regjistruar, akomodim ose adresë për biznesin, adresë zyrtare ose me korrespondencë për një shoqëri tregtare, partneritet, person juridik apo organizime ligjore; 
	iv) vepron ose cakton dikë tjetër të veprojë si i besuar i një organizimi ligjor ose kryen funksion ekuivalent për një formë tjetër organizimi ligjor;
	v) vepron ose cakton dikë tjetër të veprojë si një aksionar dhe/ose ortak i shoqërive që kanë aksione të mbajtësit për një person tjetër.”.

Neni 3

	Pas nenit 3 shtohet neni 3/1 me këtë përmbajtje:

“Neni 3/1
Detyrimet e organizimeve ligjore

	1. Kujdestarët e organizimeve ligjore janë të detyruar të deklarojnë  statusin e tyre e të vënë në dispozicion informacionin e kërkuar nga subjektet e këtij ligji kur vendosin një marrëdhënie biznesi me to apo kur kryejnë transaksione rastësore.
	2. Organizimet ligjore duhet të mbajnë informacion thelbësor për themeluesit, përfituesit, kujdestarët ose personat me një kontroll faktik mbi to, agjentët e tjerë të rregulluar dhe ofruesit e shërbimeve, përfshirë këshilltarët, menaxherët, kontabilistët dhe këshilltarët tatimorë/fiskalë.
	3. Përveç detyrimeve që kanë si subjekte të ligjit, organizimet ligjore duhet të mbajnë informacion të saktë, të përshtatshëm, të vlefshëm dhe  të përditësuar për sa parashikohet në këtë nen.”.


Neni 4

	Në nenin 4, shkronja “b”, nënndarja “i”, shprehja ““c” dhe “g”” zëvendësohet me shprehjen “ “c”, “g” dhe “l””.
 
Neni 5

	Në nenin 4/1 bëhen këto ndryshime dhe shtesa:
	1. Në pikën 1 bëhen këto ndryshime:
	a) Në fund të shkronjës “dh” shtohen fjalitë me këtë përmbajtje:
	“Për personat juridikë kjo duhet të përfshijë dhe identifikimin e personave fizikë, të cilët përbëjnë pjesën vendimmarrëse dhe menaxheriale të personit juridik. Në rast të organizimeve ligjore, kjo përfshin dhe identifikimin e themeluesit, të përfituesit, të kujdestarit ose të personit me një kontroll faktik mbi to.”.
	b) Në shkronjën “g”, pas fjalëve “me kusht që” shtohet fjala “verifikimi”.
	c) Nënndarjet “ii” dhe “iii”, të shkronjës “g”, ndryshohen si më poshtë:
“ii) të mos çojë në ndërprerjen e aktivitetit normal të zhvillimit të biznesit; dhe
	iii) rreziqet e pastrimit të parave e financimit të terrorizmit të menaxhohen në mënyrë efektive në përputhje me masat e përcaktuara në këtë nen”.
	2. Pas pikës 1  shtohet pika 1/1 me këtë përmbajtje:
	“1/1. Subjektet verifikojnë se çdo person që pretendon të veprojë në emër të klientit të tyre është i autorizuar për veprimet e kërkuara, si dhe të identifikojë e të verifikojë identitetin e personit të autorizuar.”.
	3. Në pikën 2, fjalët “neneve 4 e 5 të këtij ligji” zëvendësohen me “neneve 4, 4/1 e 5 të këtij ligji”.

Neni 6

	Pas nenit 4/1 shtohet neni 4/2 me këtë përmbajtje:

“Neni 4/2
Vigjilenca e thjeshtuar

	1. Vigjilenca e thjeshtuar ndaj klientëve mund të kryhet në rastet kur identifikohet rrezik i ulët për pastrim parash dhe/ose financim të terrorizmit, bazuar në vlerësimet e riskut të autoriteteve të ngarkuara me ligj, si dhe vlerësimet e rrezikut dhe të procedurave të menaxhimit të përcaktuara nga vetë subjektet e ligjit. Në vlerësimin e rreziqeve të pastrimit të parave dhe financimit të terrorizmit, që lidhen me llojin e klientëve, zonës gjeografike, produkteve, shërbimeve, transaksioneve apo kanaleve të veçanta të shpërndarjes, subjektet e këtij ligji marrin parasysh faktorët dhe situatat e parashikuara me vendim të Këshillit të Ministrave.
	2. Gjatë zbatimit të vigjilencës së thjeshtuar, subjektet mund:
	i) të ulin frekuencën e përditësimit të të dhënave për procesin e identifikimit, si dhe shkallën e monitorimit të vazhdueshëm;
	ii) të mos mbledhin informacion specifik apo të ndërmarrin masa specifike për të kuptuar qëllimin dhe natyrën e marrëdhënies së biznesit në çdo rast, por mund ta përcaktojnë këtë në bazë të marrëdhënies së biznesit të vendosur.
	 3. Vigjilenca e thjeshtuar e klientit mund të kryhet vetëm kur monitorimi i marrëdhënieve të biznesit të klientit vazhdon të kryhet gjatë ose pas vigjilencës së thjeshtuar të klientit dhe ekziston mundësia për të identifikuar transaksionet e pazakonta apo të dyshimta. 
	4. Në rast se, gjatë kryerjes së monitorimit të vazhdueshëm të marrëdhënies së biznesit me klientin, vlerësohet apo ka element për të besuar se nuk është më i ulët rreziku i pastrimit të parave, financimit të terrorizmit, veprave penale ose veprimtarive kriminale që gjenerojnë produkte të veprës penale, subjektet janë të detyruara të marrin masat e plota për zbatimin e vigjilencës së duhur  në përputhje me nenin 4/1 të këtij ligji.
	5. Vigjilenca e thjeshtuar nuk  mund të zbatohet  në rastet kur ka dyshime për pastrim parash, financim terrorizmi, vepra penale ose veprimtari kriminale që gjenerojnë produkte të veprës penale, si dhe kur zbatohet vigjilenca e zgjeruar apo skenarë specifikë risku të lartë.
	6. Ndalohet kryerja e vigjilencës së thjeshtuar ndaj kategorive të klientëve kur kjo vendoset nga autoriteti përgjegjës.”.  

Neni 7

	Në nenin 5 bëhen këto shtesa dhe ndryshime:
	1. Pika 1 ndryshohet si më poshtë:
	“1. Për identifikimin dhe verifikimin e identitetit të klientit, subjektet duhet të regjistrojnë e të mbajnë të dhënat si më poshtë:
	a) 	për personat fizikë: emrin, mbiemrin, datëlindjen, vendlindjen, shtetësinë, vendbanimin e përkohshëm (nëse ka) dhe të përhershëm, punësimin, llojin dhe numrin e dokumentit të identifikimit, numrin personal për shtetasit e Republikës së Shqipërisë, si dhe atë të barasvlershëm për shtetasit e huaj, autoritetin që e ka lëshuar, si dhe të gjitha ndryshimet e bëra në çastin e kryerjes së transaksionit.
	b) 	për personat fizikë, që zhvillojnë veprimtari fitimprurëse: emrin, mbiemrin, datën e vendimit të regjistrimit në Qendrën Kombëtare të Biznesit, dokumentin që vërteton objektin e veprimtarisë, numrin unik të identifikimit të subjektit, adresën dhe të gjitha ndryshimet e bëra në çastin e kryerjes së transaksionit;
	c) për personat juridikë privatë, që zhvillojnë veprimtari fitimprurëse: emrin, datën e vendimit të regjistrimit në Qendrën Kombëtare të Biznesit, dokumentin që vërteton objektin e veprimtarisë, numrin unik të identifikimit të subjektit, adresën e zyrës qendrore të regjistruar dhe, nëse është e ndryshme, edhe vendin kryesor të ushtrimit të veprimtarisë, si dhe të gjitha ndryshimet e bëra në çastin e kryerjes së transaksionit;
	ç) për personat juridikë privatë, që nuk zhvillojnë veprimtari fitimprurëse: emrin, numrin dhe datën e vendimit të gjykatës për regjistrimin si person juridik, statutin dhe aktin e themelimit, numrin unik të identifikimit të subjektit, selinë e përhershme dhe, nëse është e ndryshme, edhe vendin kryesor të ushtrimit të veprimtarisë, natyrën e veprimtarisë, përfaqësuesit ligjorë, si dhe personat që mbajnë pozicion drejtues vendimmarrës;
	d) 	për përfaqësuesit ligjorë ose me prokurë të klientit: emrin, mbiemrin, datëlindjen, vendlindjen, shtetësinë, vendbanimin e përkohshëm (nëse ka) dhe të përhershëm, punësimin, llojin dhe numrin e dokumentit të identifikimit, numrin personal për shtetasit e Republikës së Shqipërisë, si dhe atë të barasvlershëm për shtetasit e huaj, autoritetin që e ka lëshuar dhe kopjen e aktit të përfaqësimit.
	dh) për organizimet ligjore: identifikimin e themeluesit, të përfituesit, të kujdestarit ose të personit që ushtron  kontroll faktik mbi to, sipas të dhënave të parashikuara në shkronjat e mësipërme, në varësi të faktit nëse është person fizik ose person juridik privat.”.
	2. 	Në pikën 2, në fjalinë e parë, pas fjalëve “fotokopje të noterizuara” shtohen fjalët “ose dokument elektronik që plotëson kushtet e vlefshmërisë, sipas legjislacionit në fuqi për dokumentin elektronik ose nënshkrimin elektronik.”.

Neni 8

	Në nenin 6 bëhen këto ndryshime:
	1. Titulli i nenit ndryshohet dhe bëhet “Zhvillimet teknologjike”.
	2. 	Në pikën 1, paragrafi i dytë, shprehja “Këto masa duhet të zbatohen përpara futjes në përdorim të produkteve të reja, praktikave të biznesit apo teknologjive të reja, në mënyrë që të administrohen dhe të ulen rreziqet e identifikuara” zëvendësohet me shprehjen “Këto masa duhet të zbatohen përpara futjes në përdorim të produkteve të reja dhe praktikave të biznesit apo teknologjive të reja, për produktet e reja dhe ekzistuese, në mënyrë që të administrohen dhe të ulen rreziqet e identifikuara”.
	3. Pika 3 shfuqizohet.

Neni 9

	Pas nenit 6 shtohet neni 6/1 me këtë përmbajtje:

“Neni 6/1
Mbështetja në palë të treta

	1. Bankat, si dhe subjektet e përcaktuara në shkronjat “b”, ”ç”, “e”, “ë” dhe “j”, të nenit 3, të këtij ligji, mund të mbështeten në palët e treta për të kryer masat e parashikuara në pikën 1, në shkronjat “a”, “b”, “c”, “d”, dh” dhe “e”, të nenit 4/1, me kusht që të sigurohen për përmbushjen e kritereve si më poshtë:
	a) subjekti që mbështetet në një palë të tretë duhet të jetë në gjendje të marrë menjëherë informacionin e nevojshëm për secilën nga pikat e mësipërme;
	b) subjekti duhet të marrë masat e duhura për t’u siguruar se kopjet e të dhënave identifikuese dhe dokumentacioni tjetër përkatës lidhur me detyrimet për vigjilencën e duhur të vihen në dispozicion menjëherë nga pala e tretë, sipas kërkesave të vetë subjektit apo autoriteteve përkatëse në zbatim të këtij ligji;
	c) subjekti duhet të sigurohet se pala e tretë është e rregulluar me ligj, mbikëqyret apo monitorohet nga autoriteti përkatës për këtë veprimtari, ka strukturë kontrolli të brendshëm të ngarkuar edhe me kontrollin e përputhshmërisë me këto detyrime, si dhe ka marrë masat e përshtatshme për përputhjen me kërkesat për masat e vigjilencës së duhur dhe ruajtjes së të dhënave, sipas përcaktimeve të këtij ligji.
	2. Në çdo rast, nëse detyrimet nuk përmbushen nga palët e treta, përgjegjësia ligjore mbetet e subjektit të këtij ligji që mbështetet te pala e tretë.
	3. Gjatë vendosjes së marrëdhënies me palë të treta jashtë vendit duhet të merret në konsideratë edhe informacioni në dispozicion mbi nivelin e rrezikut të atij vendi. Ndalohet mbështetja në palë të treta të krijuara në vende me risk të lartë.
	4. Ndalohet mbështetja në palë të treta për rastet e parashikuara në këtë ligj, si dhe në rastet kur kjo vendoset nga autoriteti përgjegjës.”.

Neni 10

	Në nenin 7 bëhen këto ndryshime:
	1. Në fjalinë e dytë, të pikës 1, pas fjalëve “Për zvogëlimin e rrezikut të pastrimit të parave” shtohen fjalët “dhe të financimit të terrorizmit”.
	2. Pika 2 riformulohet si më poshtë:
	“2. Për zbatimin e vigjilencës së zgjeruar ndaj klientëve, subjektet duhet të kërkojnë praninë fizike të klientëve dhe të përfaqësuesve të tyre, para se të vendosin një marrëdhënie biznesi.”.
	3. Në pikën 3, fjalët “sipas neneve 7, 8 e 9, të këtij ligji, ato duhet të zbatojnë masat e parashikuara në pikën 13, të nenit 4/1, të këtij ligji” zëvendësohen me fjalët “ato duhet të zbatojnë masat e parashikuara në pikën 2, të nenit 4/1, të këtij ligji”.


Neni 11

	Në nenin 8 bëhen këto ndryshime:
	1. Titulli i nenit ndryshohet dhe bëhet “Kategoritë e klientëve dhe transaksioneve, ndaj të cilëve zbatohet vigjilenca e zgjeruar”.
	2. Në pikën 1, pas shkronjës “ç” shtohet shkronja “d” me këtë përmbajtje:
	“d) të marrin masat për të verifikuar nëse përfituesit apo pronarët përfitues në policat e sigurimit të jetës janë persona të ekspozuar politikisht, jo më vonë se në momentin e pagesës. Kur identifikohen rreziqe të larta, njoftohen drejtuesit e lartë përpara kryerjes së pagesës, kryhet verifikim i hollësishëm i marrëdhënies së biznesit me mbajtësin e policës, si dhe konsiderohet raportimi i aktivitetit të dyshimtë.”.
	3. Pikat 5 e 6  ndryshohen si më poshtë:
	“5. Subjektet duhet të verifikojnë dhe t’u kushtojnë vigjilencë të zgjeruar marrëdhënieve të biznesit dhe transaksioneve me të gjitha kategoritë e klientëve, të cilët banojnë ose e ushtrojnë veprimtarinë e tyre në vende për të cilat kërkohet marrja e masave të posaçme, sipas përcaktimeve apo kërkesave të autoritetit përgjegjës. Subjektet duhet të analizojnë arsyet dhe qëllimin e kryerjes së transaksioneve të tilla dhe të mbajnë të dhëna me shkrim për konkluzionet, të cilat duhet t’u vihen në dispozicion autoritetit përgjegjës mbikëqyrës dhe audituesve, nëse kërkohet. Autoriteti përgjegjës mund të kërkojë marrje masash shtesë dhe kufizime përtej vigjilencës së zgjeruar.
	6. Subjektet duhet t’u kushtojnë vigjilencë të zgjeruar marrëdhënieve të biznesit dhe transaksioneve me klientë organizimet ligjore apo shoqëritë që kanë aksione të mbajtësit, transaksioneve të kryera në emër apo për llogari të tyre, si dhe kur organizimet ligjore apo shoqëritë që kanë aksione të mbajtësit janë pjesë e strukturës së pronësisë, kontrollit apo vendimmarrjes së klientëve të tyre.”.
	4. Pas pikës 6 shtohen pikat 7, 8, 9, 10 e 11 me këtë përmbajtje:
	“7. Subjektet duhet t’u kushtojnë vigjilencë e zgjeruar të gjitha transaksioneve komplekse, me vlera të larta dhe të pazakonta, të cilat nuk kanë qëllim të dukshëm ekonomik ose ligjor. Subjektet duhet të analizojnë arsyet dhe qëllimin e kryerjes së transaksioneve të tilla dhe të mbajnë të dhëna me shkrim për konkluzionet, të cilat duhet t’u vihen në dispozicion autoritetit përgjegjës, autoriteteve mbikëqyrëse dhe audituesve, nëse kërkohet.
	8. Subjektet duhet t’u kushtojnë vigjilencë të zgjeruar marrëdhënieve të biznesit dhe transaksioneve me klientë, të cilët vetë subjekti i ka kategorizuar me rrezik të lartë apo nëse gjatë një transaksioni apo marrëdhënieje biznesi identifikohen rreziqe të larta që nuk janë evidentuar më parë, parashikuar shprehimisht në ligj, ose në aktet nënligjore, të nxjerra në zbatim të detyrimeve që rrjedhin nga ky ligj.
	9. Subjektet duhet t’u kushtojnë vigjilencë të zgjeruar marrëdhënieve të biznesit dhe transaksioneve me klientë për të cilët autoriteti përgjegjës kërkon që ky proces të kryhet.
	10. Përfituesi i policave të sigurimit të jetës duhet të konsiderohet si një faktor risku për të përcaktuar zbatimin ose jo të masave të vigjilencës së zgjeruar. Nëse përcaktohet që përfituesi, person fizik, juridik apo organizim ligjor paraqet rrezik të lartë, duhet të zbatohen masat e vigjilencës së zgjeruar që përfshijnë marrjen e masave për identifikimin dhe verifikimin e identitetit të pronarit përfitues, në momentin e pagesës.
	11. Të dhënat, analizat, informacioni dhe dokumentacioni i mbledhur në zbatim të këtij neni ruhet për një periudhë pesëvjeçare.”.

Neni 12

	Në nenin 9 bëhen ndryshimet dhe shtesat e mëposhtme:
	a) Titulli i nenit ndryshohet dhe bëhet “Shërbimet bankare ose financiare korrespondente”.
	b) Pika 1 shfuqizohet.
	c) Në pikën 2, fjalët “Për shërbimet bankare” zëvendësohen me fjalët “Për shërbimet bankare ose financiare”.
	ç) Në pikën 2, shkronjat “a”, “b” e “c”, pas fjalëve “institucionit pritës” shtohen fjalët “dhe ndërmjetësues”.
	d) Në pikën 3, pas fjalëve “marrëdhënie bankare” shtohen fjalët “ose financiare”.
	dh) Në pikën 4, fjalët “ bankat e huaja korrespondente” zëvendësohen me fjalët “bankat ose institucionet financiare të huaja korrespondente”.
	e) Pika 5 ndryshohet si më poshtë: 
	“5. Për rastet kur marrëdhënia korrespondente përfshin mbajtjen e llogarive transitore, subjektet duhet të sigurohen që institucioni financiar korrespondent: 
	a) ka ndërmarrë masat e vigjilencës së duhur për klientët që kanë akses të drejtpërdrejtë në këto llogari; 
	b) është në gjendje, nëse i kërkohet, të paraqesë informacionin përkatës që rrjedh nga masat e vigjilencës së duhur, nëse kërkohet nga institucioni financiar korrespondent.”.
 
Neni 13

	Në nenin 10 bëhen këto shtesa:
	1. Pas pikës 3 shtohen pikat 3/1, 3/2 e 3/3 me këtë përmbajtje:
	“3/1. Në rastin kur subjektet e përcaktuara në shkronjën “a”, të nenit 3, të këtij ligji, veprojnë si institucione financiare korrespondente dhe/ose ndërmjetëse, marrin masa të arsyeshme për identifikimin e transfertave ndërkufitare, që kanë mangësi në informacionin rreth urdhëruesit apo përfituesit, si dhe zbatojnë politika dhe procedura të bazuara mbi rrezikun, për të përcaktuar:
	a) kur të kryhet, refuzohet apo pezullohet një transfertë me mangësitë e mësipërme;
	b) veprimet e duhura vijuese.
	Në rastin kur subjektet e përcaktuara në shkronjën “a”, të nenit 3, të këtij ligji, veprojnë si institucione financiare korrespondente dhe/ose ndërmjetëse, marrin masa të arsyeshme.
	3/2. Për transfertat ndërkufitare mbi pragun e përcaktuar në nenin 4, të këtij ligji, subjektet financiare përfituese duhet të verifikojnë identitetin e përfituesit, nëse ky proces nuk është kryer më parë.
	3/3. Subjektet ndalohet të kryejnë transferta parash ose vlerash për persona të shpallur nga vendime të Këshillit të Sigurimit të Kombeve të Bashkuara, sipas akteve përkatëse të organizatave ndërkombëtare ose të marrëveshjeve ndërkombëtare, ku Republika e Shqipërisë është palë, edhe përpara miratimit të tyre nga proceduara ligjore apo nënligjore brenda vendit, në përputhje me parashikimet e legjislacionit në fuqi për masat kundër financimit të terrorizimit.”.  
	2. Pas pikës 4 shtohet pika 5 me këtë përmbajtje:
	“5. Të dhënat, informacioni dhe dokumentacioni i mbledhur në zbatim të këtij neni ruhen për një periudhë pesëvjeçare.”.

Neni 14

	Në nenin 11 bëhen ndryshimet dhe shtesat e mëposhtme:
	1. Në pikën 1, shkronja “a” ndryshohet si më poshtë: 
	“a) të hartojnë, të përditësojnë dhe të zbatojnë në mënyrë efektive rregulloret dhe/ose udhëzimet e brendshme, të cilat, në përpjesëtim me natyrën dhe përmasat e subjektit, parashikojnë marrjen e masave të përshtatshme për të kuptuar rrezikun e pastrimit të parave dhe të financimit të terrorizmit, që mund të lindë nga klientë ose transaksione, duke përfshirë, por jo duke u kufizuar në:
	i) një politikë për pranimin e klientit;
	ii) një politikë për zbatimin marrëdhënies së biznesit, të procedurave për vigjilencën e zgjeruar në rastin e klientëve dhe transaksioneve që paraqesin rrezik të lartë;
	iii) politika të riskut ndaj të cilit janë të ekspozuara gjatë ofrimit të shërbimeve dhe produkteve të tyre, vendndodhjes gjeografike dhe mekanizmave e kanaleve të shpërndarjes;”.
	2. Pas shkronjës “a” shtohen shkronjat “a/1” dhe “a/2” me këtë përmbajtje:
	“a/1) të identifikojnë, të vlerësojnë dhe të kuptojnë rreziqet e tyre të pastrimit të parave dhe financimit të terrorizmit për klientët, vendet apo zonat gjeografike, produktet, shërbimet, transaksionet apo kanalet e shpërndarjes. Për realizimin e këtij parashikimi kërkohet që subjektet:
	i) të dokumentojnë vlerësimet e tyre të riskut;
	ii) të marrin në konsideratë të gjithë faktorët e riskut, përpara se të përcaktojnë nivelin e përgjithshëm të rrezikut, nivelin dhe llojin e masave zbutëse që duhet të zbatohen;
	iii) të marrin në konsideratë vlerësimet kombëtare të riskut, vlerësimet sektoriale, të dhëna të tjera të ngjashme, si dhe rekomandimet e autoritetit përgjegjës dhe/ose autoriteteve mbikëqyrëse;
	iv) të mbajnë të përditësuara vlerësimet e kryera;
	v) të ngrenë mekanizma të përshtatshëm për të ofruar vlerësimet e riskut të kryera për autoritetet përgjegjëse, autoritetet mbikëqyrëse, si dhe organe të tjera të përcaktuara me ligj;
	a/2) të marrin masa shtesë për të menaxhuar dhe zbutur rreziqet e larta kur identifikohen;”.
	3. Në pikën 1, shkronja “ç” ndryshohet si më poshtë:
	“ç) të zbatojnë procedura përzgjedhëse për rekrutimin e punonjësve të rinj, si  dhe procedura për verifikimin  e punonjësve  ekzistues, të cilat parashikojnë standarde për garantimin e integritetit etik dhe moral dhe aftësive të tyre profesionale;”.
	4. Në pikën 1, pas shkronjës “dh” shtohet shkronja “dh/1” me këtë përmbajtje:
	“dh/1) në përpjesëtim me natyrën e biznesit dhe madhësinë vetë e subjektit, të zbatojnë, për punonjësit e tyre të të gjitha niveleve procedura të përshtatshme për raportimin e shkeljeve brenda subjektit, nëpërmjet një sistemi specifik, të pavarur dhe anonim, për sa ka lidhje me detyrimet e parashikuara në këtë ligj.”.
	5. Pas pikës 1 shtohen pikat 1/1 e 1/2 me këtë përmbajtje:
	“1/1. Rregulloret, procedurat dhe udhëzimet e brendshme të miratuara nga subjektet, në zbatim të detyrimeve që rrjedhin nga ky ligj, miratohen nga drejtues të nivelit të lartë të subjektit që janë përfaqësues ligjorë të tij apo nga bordi drejtues. 
	1/2. Subjektet, që janë pjesë e grupeve bankare dhe/ose financiare, duhet të zbatojnë programet e grupit kundër pastrimit të parave dhe financimit të terrorizmit, për sa janë në përputhje me detyrimet e parashikuara në këtë ligj dhe aktet nënligjore në zbatim të tij. Këto programe dhe masa, përveç atyre të parashikuara në pikën 1, të këtij neni, duhet të përfshijnë:
	a) politika dhe procedura për ndarjen e informacionit të kërkuar për qëllimet e vigjilencës së duhur dhe menaxhimit të rrezikut të pastrimit të parave apo financimit të terrorizmit;
	b) parashikimin, në nivel grupi, të strukturave të auditit dhe/ose funksioneve të përputhshmërisë për klientët, llogaritë dhe informacionin mbi transaksionet nga çdo strukturë brenda subjektit, kur është e nevojshme, për qëllimin e parandalimit të pastrimit të parave dhe financimit të terrorizmit, duke përfshirë informacion dhe analizë transaksionesh apo aktivitete, që duken të pazakonta, nëse një analizë e tillë është kryer; si dhe
	c) masa të përshtatshme për ruajtjen e konfidencialitetit të informacionit të shkëmbyer, për të parandaluar nxjerrjen e paautorizuar të tij.”.
	6. Pas pikës 3 shtohet pika 4 me këtë përmbajtje:
	“4. Subjektet duhet të zbatojnë detyrimet e parashikuara në këtë nen, në përputhje me rreziqet për pastrim parash dhe financim terrorizmi, bazuar në madhësinë dhe natyrën e biznesit të subjektit.”.

Neni 15

	Në nenin 12 bëhen ndryshimet si më poshtë:
	1. Në pikën 2, fjalët “të cilit i kërkohet nga klienti të kryejë një transaksion” hiqen. 
	2. Në fund të pikës 3 shtohet fjalia me këtë përmbajtje:
	“Nga ky detyrim përjashtohen transaksionet që kryhen me organet apo ndërmarrjet publike.”.   

Neni  16

	Në fund të nenit 14 shtohet shprehja me këtë përmbajtje: 
	“të përcaktuar nga legjislacioni i posaçëm në fuqi.”. 

Neni 17

	Në nenin 16 bëhen ndryshimet e mëposhtme:
	1. Në pikën 1, fjalia e parë ndryshohet si më poshtë:
	“1. Subjektet duhet të ruajnë dokumentet që rrjedhin nga procesi i vigjilencës së duhur dhe asaj të zgjeruar, të dhënat e llogarive, transaksioneve, korrespondencën me klientin, si dhe rezultatet e analizave të kryera për 5 vjet nga data e përfundimit të marrëdhënies së biznesit ndërmjet klientit e subjektit, e mbylljes së llogarisë apo e datës së transaksionit rastësor.”.
	2. Në pikën 2, fjalia e parë ndryshohet si më poshtë:
	“2. Subjektet duhet të mbajnë regjistra për të dhënat, raportimet dhe dokumentacionin për transaksionet kombëtare dhe ndërkombëtare, pavarësisht nëse transaksioni është kryer në emër të klientit ose në emër të palëve të treta, së bashku me të gjithë dokumentacionin mbështetës, përfshirë dosjet e llogarive dhe korrespondencën e biznesit, për 5 vjet që nga data e kryerjes së transaksionit.”.


Neni  18

	Neni 17 ndryshohet si më poshtë:

“Neni 17
Raportimi i organeve doganore

	1. Autoritetet doganore duhet t’i raportojnë menjëherë, dhe jo më vonë se 72 orë, autoritetit përgjegjës çdo dyshim, informacion ose të dhënë, që kanë lidhje me pastrim parash ose financim terrorizmi, për veprimtaritë nën juridiksionin e tyre.
	2. Organet doganore zbatojnë kërkesat e nenit 11 të këtij ligji.”.

Neni  19

	Pas nenit 17 shtohet neni 17/1 me këtë përmbajtje:

“Neni 17/1
Deklarimet në kufi

	1. Çdo person, i cili hyn në/ose largohet nga territori i Republikës së Shqipërisë, është i detyruar të deklarojë shumat në të holla, çdo lloj instrumenti të negociueshëm të mbajtësit, metalet ose gurët e çmuar, sendet me vlerë dhe objektet antike, duke filluar nga shuma 10 000 euro ose kundërvlerën e saj në monedha të tjera, qëllimin e mbajtjes së tyre, si dhe të paraqesë dokumente justifikuese përkatëse.
	2. Detyrimin për deklarim, sipas pikës 1, të këtij neni e kanë edhe përfaqësuesit e personave që hyjnë në/ose largohen nga territori i Republikës së Shqipërisë me çfarëdolloj mjeti transporti në rrugë tokësore, ajrore ose detare apo dhe nëpërmjet shërbimit postar.
	3. Autoritetet doganore depozitojnë/raportojnë tek autoriteti përgjegjës kopje të formularëve të deklarimeve, dokumentet justifikuese të paraqitura dhe të dhëna të tjera, sipas rastit, si dhe të dhënat e plota për rastet e mosdeklarimeve.
	4. Në rast kur autoritetet doganore kryesisht ose në bashkëpunim me strukturat kompetente të Policisë së Shtetit konstatojnë mosdeklarimin, sipas pikës 1, të këtij neni, paralelisht me trajtimin e rastit, sipas dispozitave të Kodit Penal dhe Kodit të Procedurës Penale, vendosin gjobë, e cila  për herën e parë në varësi të shumës së padeklaruar është në shumë fikse, dhe për raste të përsëritura do të përllogaritet si përqindje ndaj vlerës së padeklaruar si më poshtë:
	a) për shumat nga 10 000 - 19 999 euro ose kundërvlerën e tyre në monedha të tjera të huaja, gjoba është në shumën 20 000 (njëzet mijë) lekë  për herën e parë, 10 % të vlerës së padeklaruar për herën e dytë, si dhe 30 % të vlerës së padeklaruar për rastet e tjera;
	b) për  shumat nga 20 000 – 49 999 euro ose kundërvlerën e tyre në monedha të tjera të huaja, gjoba është në shumën 40 000 (dyzet mijë) lekë për herën e parë, 20 %  të vlerës së padeklaruar për herën e dytë, si dhe 40 % të vlerës së padeklaruar për rastet e tjera;
	c) për shumat mbi 50 000 euro ose kundërvlera e tyre në monedha të tjera të huaja, gjoba është në shumën 60 000 (gjashtëdhjetë mijë) lekë për herën e parë, 30 %  të vlerës së padeklaruar për herën e dytë, si dhe 50 % të vlerës së padeklaruar për rastet e tjera.
	5. Këshilli i Ministrave nxjerr rregulla të hollësishme për mënyrën e zbatimit të këtij neni.”.

Neni 20

	Kudo ku janë përdorur në titull dhe në përmbajtjen e nenit 19 të ligjit fjalët “Zyra Qendrore e Regjistrimit të Pasurive të Paluajtshme” zëvendësohen me fjalët “Agjencia Shtetërore e Kadastrës”. 
 
Neni 21

	Në nenin 21 bëhen shtesat dhe ndryshimet e mëposhtme:
	1. Pas pikës 1 shtohet pika 1/1 me këtë përmbajtje:
	“1/1. Në funksion të ruajtjes së konfidencialitetit për fushën e veprimtarisë së vet, sigurisë së personelit apo sistemeve në përdorim, Drejtoria e Përgjithshme e Parandalimit të Pastrimit të Parave mund të vendosë kufizime për të dhënat e kërkuara në funksion të së drejtës për informim, nëse kufizimi është i domosdoshëm dhe proporcional. Drejtoria e Përgjithshme e Parandalimit të Pastrimit të Parave duhet të arsyetojë kufizimin rast pas rasti.”. 
	2. Pika 3 ndryshohet si më poshtë:
	“3. Drejtori i Përgjithshëm i Drejtorisë së Përgjithshme të Parandalimit të Pastrimit të Parave emërohet, lirohet ose shkarkohet nga detyra me vendim të Këshillit të Ministrave, me propozimin e ministrit përgjegjës për financat. 
	Marrëdhëniet e punës së nëpunësve të drejtorisë, përfshirë strukturën e teknologjisë së informacionit, rregullohen nga legjislacioni në fuqi për nëpunësin civil. Marrëdhëniet e punës së punonjësve administrativë rregullohen sipas parashikimeve të Kodit të Punës.”.
	3. Pika 5 ndryshohet si më poshtë:
	“5. Drejtoria e Përgjithshme e Parandalimit të Pastrimit të Parave, për sa i përket strukturës së teknologjisë së informacionit dhe komunikimit (TIK) që ka në përdorim, ka kompetencat e mëposhtme: 
	a)	 ngre, mirëmban dhe administron sistemet, aplikacionet dhe infrastrukturën TIK, përfshirë edhe ato të klasifikuara si “sekret shtetëror”;
	b) 	administron strukturën përkatëse të punonjësve të teknologjisë së informacionit në institucion;
	c) 	organizon, kryen prokurimet dhe lidh kontratat për sistemet kompjuterike, mirëmbajtjen e tyre, për të gjitha kontratat e klasifikuara, sipas legjislacionit në fuqi për informacionin e klasifikuar “sekret shtetëror”;
	ç) 	administron kodin përkatës të çdo sistemi që përdoret për qëllime të funksionimit të institucionit;
	d) 	përdor, aq sa është e mundur, shkëmbimin e të dhënave në mënyrë elektronike me bazat e të dhënave të ndërlidhura në platformën qeveritare të ndërveprimit;
	dh) bashkëpunon me Agjencinë Kombëtare të Shoqërisë së Informacionit (AKSHI):
	i) duke bashkërenduar projektet në fushën shoqërisë së informacionit;
	ii) duke përdorur, aq sa është e mundur, standardet shqiptare në fushën TIK, të miratuara nga AKSHI, në përputhje me standardet ndërkombëtare, si dhe shërbimet e përqendruara të TIK-ut, për institucionet dhe organet e administratës shtetërore nën përgjegjësinë e Këshillit të Ministrave;
	iii) për të garantuar një nivel të lartë të sigurisë kibernetike dhe zgjidhjet ndaj incidenteve të sigurisë kompjuterike.”.
	4. Pika 6 shfuqizohet. 

Neni 22

	Pas nenit 21 shtohet neni 21/1 me këtë përmbajtje:

“Neni 21/1
Detyrimi i subjekteve të ligjit dhe organeve publike për përgjigje ndaj kërkesave për informacion të autoritetit përgjegjës

	1. 	Subjektet e këtij ligji, organet shtetërore apo entet publike janë të detyruara t’u përgjigjen kërkesave për informacion, të dhëna dhe dokumente, të dërguara nga autoriteti përgjegjës, pa zvarritje, brenda 10 ditëve kalendarike.
	2. Në raste urgjente, autoriteti përgjegjës mund të kërkojë informacion edhe brenda një afati më të shkurtër sesa ai i parashikuar në pikën 1, të këtij neni, dhe subjektet e këtij ligji, organet shtetërore apo entet publike janë të detyruara për dhënien e këtij informacioni.”.

Neni 23

	Në nenin 22 bëhen ndryshimet e mëposhtme:
	1. Shkronja “b” ndryshohet si më poshtë:
	“b) ka akses të drejtpërdrejtë në sistemet e teknologjisë së informacionit apo bazat e të dhënave dhe në çdo informacion të administruar nga institucionet publike, pranë subjekteve private me pronar shtetin apo të dhëna nga shteti në favor të subjekteve private në bazë të një kontrate, si dhe në çdo lloj regjistri publik, lidhur me të dhënat për gjendjen gjyqësore, të dhënat për hyrje-daljet në kufi, regjistrin e të huajve, regjistrin e gjendjes civile, të dhënat për pasaportat dhe dokumentet e tjera të identifikimit, të dhënat për pasuritë e luajtshme dhe të paluajtshme të çdo lloji, në të dhënat mbi të drejta ose interesa pasurorë të çdo lloji mbi pasuri të luajtshme dhe të paluajtshme, regjistra të përqendruar të dhënash për kontrata dhe/ose detyrime të subjekteve private me organe të shtetit, regjistrat noterialë, regjistrin e pronarëve përfitues, regjistrin e llogarive bankare, të dhënat mbi automjetet dhe lejet e drejtimit, të dhënat tatimore dhe doganore, të dhënat mbi marrëdhënie të mundshme biznesi, veprimtari tregtare ose veprimtari të tjera profesionale. 
	Institucionet apo subjektet që disponojnë këto të dhëna janë të detyruara të bashkëpunojnë dhe të japin aksesin e kërkuar në informacion. 
	Për informacione e të dhëna të tjera, në bazat e të dhënave apo sistemet e klasifikuara “sekret shtetëror” mund të ketë akses, nëse ky veprim është në përputhje me legjislacionin në fuqi dhe në marrëveshje me institucionin përkatës.
Mbledhja, përpunimi dhe administrimi i të dhënave u nënshtrohen rregullave për mbrojtjen e të dhënave personale, sipas legjislacionit në fuqi.”.  
	2. Shkronja “e” ndryshohet si më poshtë:
	“e) shkëmben informacion me prokuroritë e juridiksionit të përgjithshëm, Prokurorinë e Posaçme, Policinë e Shtetit, Byronë Kombëtare të Hetimit, Shërbimin Informativ të Shtetit dhe autoritetet e tjera kompetente të zbatimit të ligjit apo të inteligjencës, për çështjet e pastrimit të produkteve të veprës penale, veprat penale ose veprimtaritë kriminale që gjenerojnë produkte të veprës penale, financimit të terrorizmit, si dhe mund të nënshkruajë marrëveshje bashkëpunimi dy ose shumëpalëshe me to.”.	
	3. Shkronja “f” ndryshohet si më poshtë:
	“f) kryesisht, mbi bazë të një vendimi të Këshillit të Ministrave, apo për rastet e kërkuara nga Grupi i Posaçëm i Veprimit Financiar, organizma të tjerë ndërkombëtarë, nga të cilët lindin detyrime për Republikën e Shqipërisë, nxjerr listë të vendeve për kufizimin dhe/ose kontrollin e transaksioneve apo marrëdhënieve të biznesit të subjekteve, proporcionalisht me rreziqet e evidentuara, vendime këto të detyrueshme për zbatim nga subjektet dhe autoritetet shtetërore që kanë detyrime sipas këtij ligji.”. 
	4. Në shkronjën “g”, fjalët “autoriteti përgjegjës bën kallëzim në prokurori” zëvendësohen me fjalët “autoriteti përgjegjës dërgon informacion në prokurori”.
	5. Në shkronjën “gj”, fjalët “për transaksionin e fundit” hiqen.

Neni 24

	Në nenin 23, pika 2 ndryshohet si më poshtë:
	“2. Komiteti drejtohet nga Kryeministri dhe në përbërje ka ministrin përgjegjës për financat, ministrin përgjegjës për punët e jashtme, ministrin përgjegjës për çështjet e mbrojtjes, ministrin përgjegjës për rendin dhe sigurinë publike, ministrin përgjegjës për çështjet e drejtësisë, Prokurorin e Përgjithshëm, Drejtuesin e Prokurorisë së Posaçme, Guvernatorin e Bankës së Shqipërisë, Drejtorin e Përgjithshëm Ekzekutiv të Autoritetit të Mbikëqyrjes Financiare, Drejtorin e Shërbimit Informativ të Shtetit, Inspektorin e Përgjithshëm të Inspektoratit të Lartë të Deklarimit dhe Kontrollit të Pasurive dhe Konfliktit të Interesave, Drejtorin e Byrosë Kombëtare të Hetimit dhe Drejtorin e Përgjithshëm të Policisë së Shtetit.”.

Neni 25

	Në nenin 24 bëhen këto ndryshime:
	1. Në pikën 1, shkronja “b”, fjalët “shkronjat “e” dhe “ë”, të nenit 3, të këtij ligji” zëvendësohen me fjalët “shkronjat “e” ,“ë” dhe “j”, të nenit 3, të këtij ligji”.
	2. Shkronja “c”, e pikës 1, ndryshohet si me poshtë:
	“c) ministritë dhe/ose autoritetet përkatëse për mbikëqyrjen e subjekteve të përcaktuara në shkronjat “f”, “g”, “gj”,  “h”, “i”, “k” dhe “l”, të   nenit 3, të këtij ligji.”. 
	3. Shkronja “dh”, e pikës 1,  shfuqizohet.
	4. Në pikën 2, fjalët “e parashikuara në nenet 4, 4/1, 5, 6, 7, 8, 9, 10, 11, 12 e 16 të këtij ligji” zëvendësohen me fjalët “e parashikuara në këtë ligj”.
	5. Në pikën 4, shkronja “b”, pas fjalëve “një person i papërshtatshëm” shtohen fjalët “sipas përcaktimeve dhe kritereve të vendosura nga autoritetet mbikëqyrëse”.


Neni 26

	Në nenin 27 bëhen këto ndryshime:
	1. Pikat 1, 2 e 3 ndryshohen si më poshtë:
	“1. Kur nuk përbëjnë vepër penale, shkeljet e dispozitave të këtij ligji përbëjnë kundërvajtje administrative dhe autoriteti përgjegjës vendos një ose disa masa administrative si më poshtë: 
	a) paralajmërim;
	b) urdhër që detyron subjektin të ndalë një sjellje të caktuar, praktikë pune apo biznesi, si dhe të mos e përsërisë në të ardhmen;
	c) urdhër për pezullim të përkohshëm apo zëvendësim të drejtuesve të strukturave përgjegjëse për parandalimin e pastrimit të parave dhe financimin e terrorizmit;
	ç) gjobë;
	d) shpallje publike të kundërvajtësit dhe natyrës së kundërvajtjes.
	2. Për caktimin e llojit dhe masës së sanksioneve, sipas pikës 1, të këtij neni, përveç kritereve të vendosura në ligjin për kundërvajtjet administrative, merren parasysh edhe kriteret e mëposhtme:
	a) fuqia financiare e personit juridik përgjegjës për shkeljen;
	b) përfitimet që mund të ketë pasur subjekti që ka kryer shkeljen;
	c) 	humbjet që mund të jenë shkaktuar ndaj palëve të treta për shkak të kryerjes së shkeljes (nëse ka pasur të tilla); 
	ç) 	niveli i bashkëpunimit i subjektit me autoritetet kompetente;
	d) 	shkalla e përgjegjësisë së subjektit që ka kryer shkeljen.
	3. Në rastet kur autoriteti përgjegjës vlerëson se për shkeljen e konstatuar duhet të vendoset gjobë, subjektet gjobiten si më poshtë: 
	a) 	për rastet kur nuk zbatojnë detyrimet e parashikuara në ligj, si dhe në aktet nënligjore të dala në zbatim të tij, për nenet 4, 4/1, pikat 1 e 1/1, 4/2, 5, 6 dhe 6/1, subjektet gjobiten nga 100 000 (njëqind mijë) lekë deri në 6 000 000 (gjashtë milionë) lekë;
	b) 	për rastet kur nuk zbatojnë detyrimet e parashikuara në ligj, si dhe në aktet nënligjore të dala në zbatim të tij, për nenet 7, pikat 1 dhe 2, 8, 9, 10, 11, 12, pika 3, 16 e 21/1, subjektet gjobiten nga 200 000 (dyqind mijë) lekë deri në 8 000 000 (tetë milionë) lekë;
	c) 	për rastet kur nuk zbatojnë detyrimet dhe afatet e parashikuara në ligj, si dhe në aktet nënligjore të dala në zbatim të këtij ligji, për raportim të aktivitetit të dyshimtë, të parashikuara në nenet 4/1, pika 2, 7, pika 3, dhe 12, pikat 1 dhe 2, subjektet gjobiten nga 300 000 (treqind mijë) lekë deri në 10 000 000 (dhjetë milionë) lekë;
	ç) për rastet kur nuk zbatojnë detyrimet e parashikuara në nenin 3/1, organizimet gjobiten nga 1 500 000 (një milion e pesëqind mijë) lekë deri në 10 000 000 (dhjetë milionë) lekë;
	d) për rastet kur nuk zbatojnë urdhrat, kërkesat dhe afatet e autoritetit përgjegjës, të nxjerra sipas dispozitave të këtij ligji, detyrimet e parashikuara në nenin 15, personat dhe/ose subjektet gjobiten nga 300 000 (treqind mijë) lekë deri në 20 000 000 (njëzet milionë) lekë;
	dh) përveç sa parashikohet në pikat më sipër, kur subjekti është një person juridik dhe kundërvajtja administrative është kryer:
	i) nga një punonjës jo në nivel të lartë dhe/ose administrimi, personi që ka kryer shkeljen gjobitet nga 20 000 (njëzet mijë) lekë deri në 300 000 (treqind mijë) lekë;
	ii) nga një administrator ose drejtues i subjektit, personi që ka kryer shkeljen gjobitet nga 40 000 (dyzet mijë) lekë deri në 4 000 000 (katër milionë) lekë.”.
	2. Pikat 4, 5, 6 e 7 shfuqizohen.
	3. Në pikën 11, fjalët “2 vjet” zëvendësohen me fjalët “5 vjet”.

Neni 27

	Në nenin 28 bëhen ndryshimet e mëposhtme:
	1. Në pikën 1, fjalët “Zyrën Qendrore të Regjistrimit të Pasurive të Paluajtshme dhe Agjencinë e Legalizimit, Urbanizimit dhe Integrimit të Zonave/Ndërtimeve Informale” zëvendësohen me fjalët “Agjencinë Shtetërore të Kadastrës”. 
	2. Në pikën 3, shkronja “d” shfuqizohet.

Neni 28

	Ngarkohet Këshilli i Ministrave që, brenda  6 muajve nga hyrja në fuqi e këtij ligji, të nxjerrë aktin nënligjor në zbatim të pikës 1, të nenit 6, dhe pikës 5, të nenit 17/1, të këtij ligji.

Neni 29
Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.
 
Miratuar në datën 17.6.2019

[bookmark: _GoBack]Shpallur me dekretin nr.11215 , datë 4.7.2019 të Presidentit të Republikës së Shqipërisë, Ilir Meta.

